**Pranešimas žiniasklaidai**

**2025 m. liepos 24 d.**

**Milijardas verslui 2025: didžioji dalis paraiškų įvertinta. 300 mln. eurų finansavimas pasiekė tiek tradicines, tiek aukštųjų technologijų ir gynybos įmones**

2024 m. nacionalinis plėtros bankas ILTE pasirašė keturias „Milijardas verslui“ paskolų sutartis, kurių bendra vertė viršijo 69 mln. eurų. 2025 m. liepą šis skaičius išaugo daugiau nei keturis kartus – jau sudaryta 17 paskolų sutarčių, kurių vertė siekia 304 mln. eurų. Be to, dar keturios paraiškos, kurių bendra vertė – 110 mln. eurų, yra patvirtintos ir artimiausiu metu bus pasirašytos paskolų sutartys.

Skirtas finansavimas pasiekė tiek tradicines pramonės šakas, tokias kaip maisto perdirbimas, medienos apdirbimas ar viešbučių veikla, tiek aukštos pridėtinės vertės sektorius: informacinių technologijų, biotechnologijų, lazerių bei dronų gamybos.

„Skiriamas finansavimas yra svarbus tiek tradicinėms įmonėms, kurios siekia modernizuoti gamybą ir išlikti konkurencingos, tiek aukštųjų technologijų verslams, kurių projektai pasižymi didesne rizika ir neapibrėžta grąža. Skirtingi sektoriai turi skirtingus poreikius – vieniems reikia naujų gamyklų, kitiems – galimybės eksperimentuoti ir kurti inovatyvius produktus. ILTE tikslas – užtikrinti, kad kiekvienas verslas, turintis augimo potencialą, turėtų prieigą prie reikalingo finansavimo“, – teigia Giedrė Gečiauskienė, ILTE klientų ir finansavimo sprendimų tarnybos vadovė.

Pusė visų „Milijardas verslui“ paskolų skirta tvarumo tikslus įgyvendinantiems projektams: žiedinės ekonomikos principų diegimui, energijos vartojimo efektyvumo didinimui, dekarbonizacijai ir modernių, mažai atliekų sukeliančių technologijų plėtrai. Taip pat reikšmina paskolų dalis skirta verslo modernizavimo projektams – naujų gamyklų statybai, įrangos atnaujinimui, procesų skaitmeninimui. Apie 10 proc. visų lėšų teko gynybos sektoriaus įmonėms – sričiai, kurią tradiciniai bankai dar tik pradeda atrasti.

Kvietimas teikti paraiškas pagal „Milijardas verslui“ priemonę paskelbtas 2024 m. pavasarį. Tuomet gauta paraiškų už maksimalią priemonės sumą – apie 1,4 mlrd. eurų. Tačiau dalį jų klientai atsiėmė vertinimo metu, dalis buvo atmestos dėl neatitikimų priemonės reikalavimams ar neparuoštų verslo planų, dalis – dar vertinama.

Pasak G. Gečiauskienės paraiškos neretai atmetamos dėl neaiškios projekto sąmatos, neapibrėžtų nuosavo finansavimo šaltinių, nepatikimų prognozių ar per ankstyvos projekto stadijos. ILTE klientų ir finansavimo tarnybos vadovė rekomenduoja įmonėms kruopščiai pasiruošti prieš teikiant paraišką – turėti aiškią sąmatą, sklypą ar patalpas, pasirinktus rangovus, apibrėžtus finansavimo šaltinius. Tinkamas pasirengimas ne tik padeda gauti finansavimą, bet ir užtikrina trumpesnį paraiškos vertinimo laiką.

Šiuo metu verslams yra prieinama apie 200 mln. eurų laisvų priemonės „Milijardas verslui“ lėšų. Paraiškos skolinis iš priemonės lėšų priimamos iki 2026 m. kovo 31 d., o paskolų sutartys gali būti pasirašomos iki 2026 m. birželio pabaigos.